ราคาน้ำมัน WTI ดิ่งเกือบ 4% จ่อหลุด 62 ดอลลาร์ กังวลสต็อกน้ำมันดิบสหรัฐเพิ่ม
ราคาน้ำมัน WTI ดิ่งเกือบ 4% จ่อหลุด 62 ดอลลาร์ กังวลสต็อกน้ำมันดิบสหรัฐเพิ่ม
18 มี.ค. 2564

ผู้สื่อข่าวรายงานว่า วันนี้(18 มี.ค. 64)สัญญาน้ำมันดิบล่วงหน้า WTI ร่วงลงอย่างต่อเนื่อง ล่าสุดดิ่งลงเกือบ 4% ใกล้หลุด 62 ดอลลาร์ โดยปรับตัวลงเป็นวันที่ 5 ติดต่อกัน ท่ามกลางความกังวลเกี่ยวกับการเพิ่มขึ้นของสต็อกน้ำมันดิบสหรัฐ นอกจากนี้ นักลงทุนยังวิตกว่าการแพร่ระบาดครั้งใหม่ของไวรัสโควิด-19 จะส่งผลกระทบต่อเศรษฐกิจ และความต้องการใช้น้ำมัน
โดย ณ เวลา 21.51 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX ลดลง 2.53 ดอลลาร์ หรือ 3.92% สู่ระดับ 62.07 ดอลลาร์/บาร์เรล
ด้านสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐเพิ่มขึ้นติดต่อกันเป็นสัปดาห์ที่ 4 โดยเพิ่มขึ้น 2.4 ล้านบาร์เรลในสัปดาห์ที่แล้ว
ขณะที่ ราคาน้ำมันยังได้รับผลกระทบจากการที่หลายประเทศในยุโรปต่างพากันระงับการฉีดวัคซีนโควิด-19 ของบริษัทแอสตร้าเซนเนก้า หลังมีรายงานการเกิดภาวะลิ่มเลือดอุดตันในผู้ที่ได้รับการฉีดวัคซีน ขณะที่อิตาลีประกาศมาตรการล็อกดาวน์ทั่วประเทศเพื่อควบคุมการแพร่ระบาดครั้งใหม่ของไวรัสโควิด-19 ซึ่งจะส่งผลกระทบต่อเศรษฐกิจ และความต้องการใช้น้ำมัน